සපුගස්කන්ද තෙල් පිරිපහදුවේ භූගත ටැංකියකින් වැසි ජලයට කාන්දු වූ දැවිතෙල් ඉවත් කිරීමේ මෙහෙයුම් තවදුරටත් ක්‍රියාත්මකයි.ලංකා ඛණිජ තෙල් නීතිගත සංස්ථාවට අයත් සපුගස්කන්ද තෙල් පිරිපහදුවේ භූගත ටැංකියකින් වැසි ජලයට දැවිතෙල් මිශ්‍ර වූ බවට මුලින්ම වාර්තා වූයේ ඊයේ පස්වරුවේදීයි.අධික වර්ෂාපතනයත් සමග මෙම තත්වය උද්ගතව තිබුණේ පිරිපහදුවෙන් ඉවත්වන ඉන්ධන නැවත පිරිසිදු කිරීමේ මධ්‍යස්ථානයේ ඉන්ධන ගබඩාවේ ටැංකි තුලට වැසි ජලය ඇතුළු වී පිටාර ගැලීමෙන්.පිටාර ගැලූ දැවිතෙල් හෙයියන්තුඩුව ප්‍රදේශයේ වැසි ජලයට එක්ව තිබෙන අයුරු ද අද පෙරවරුව වන විට නිරීක්ෂණය වුණා.තත්වය බරපතලම වූයේ එම ප්‍රදේශයට බලපෑ ගංවතුර තත්වයත් සමග නිවාස තුලටද ගලාගෙන ආ දැවිතෙල් මිශ්‍ර ජලය, පානීය ජලය සපයාගන්නා ළිං වලටද එකතු වීමත් සමගයි.මෙවැනි තත්වයක් උද්ගතවද්දී තවදුරටත් ඉන්ධන අවට පරිසරය පුරා පැතිරීයාම වැලැක්වීමට නාවික හමුදාව සහ වෙරළාරක්ෂක දෙපාර්තුමේන්තුව විශේෂ මෙහෙයුමක් අරම්භ කළා.